32. schôdza NR SR - 1.deň - B. popoludní
Dátum: 2018-05-24
Poslanec: Ďuriš Nicholsonová, Lucia (SaS)
Druh vystúpenia: Vystúpenie v rozprave

98. Ďakujem veľmi pekne. Ja by som rada dopovedala to, čo som nepovedala predpoludním, keď som bola v písomnej, teda vlastne toto je ešte stále písomná časť rozpravy, ale keď som odôvodňovala, prečo vlastne chceme odvolávať pani ministerku Matečnú. A teraz vlastne chcem nadviazať na to, čo hovoril aj pán Matovič, a to sú vlastne sporné reštitúcie, v ktorých pani ministerka Matečná zohrala kľúčovú úlohu ako šéfka Slovenského pozemkového fondu. Hovoril o tom aj pán Zsolt Simon, že je neuveriteľné, čo vlastne vyšlo z úst pani ministerky, že pre ňu korupcia nie je taký problém ako nekompetentnosť alebo neznalosť. My sme v posledných mesiacoch prinášali konkrétne dôkazy o tom, akú výraznú úlohu zastáva Ing. Gabriela Matečná v obrovskej kríze agrorezortu, a to či už ako bývalá šéfka Slovenského pozemkového fondu, alebo dnes ako ministerka. Pani ministerka sa na svojich tlačových konferenciách nikdy nevyjadrovala k podstate veci. Na jednej strane boli naše listinné dôkazy, na druhej strane bol plač, boli osobné útoky, boli rôzne invektíva, bolo spochybňovanie nás všetkých. A dnes tomu už rozumiem, keď sa prirovnala k pánovi, teda k Einsteinovi s tým, že akože naozaj všetci sme proti nej, ale to ešte neznamená, že my máme pravdu. Ja som už dnes hovorila, že možno naozaj nie som odborníčka na rezort pôdohospodárstva, ale celkom určite rozumiem podozreniam zo spáchania subvenčných podvodov, korupcie a prekročenia právomoci verejného činiteľa, ako tomu bolo v prípadoch malých farmárov, v prípadoch, kedy ministerka ako šéfka Slovenského pozemkového fondu prihrávala pôdu Rodovcom, Bödörovcom, grófke Roškovej, ale aj exministrovi Druckerovi a jeho rodine. My sme včera mali tlačovú konferenciu k jednému konkrétnemu prípadu, a to je prípad, v ktorom zohrala hlavnú úlohu práve Ing. Gabriela Matečná. Žena, ktorá sa pýši tým, že ochranu pôdy zakotvila v ústave. Tak teraz počúvajte, ako sa v tomto konkrétnom prípade, k tej cennej slovenskej pôde, pani Matečná zachovala. 5,7 ha pôdy, čo boli bývalé skonfiškované záhrady v okrese Levoča, vymenila za 200 ha vo Vysokých Tatrách. Ide o veľmi lukratívne pozemky, ktoré ale skončili nie v rukách reštituentov, nie v rukách tých obyčajných ľudí, ale v rukách vplyvných podnikateľov z východu, v súkromnej spoločnosti. Ing. Gabriela Matečná im podpísala pozemky aj také, cez ktoré má ísť diaľnica. A ona to v tom čase, keď podpisovala tie zmluvy, veľmi dobre vedela, lebo bol k dispozícii územný plán Veľkej Lomnice. Podpísala im lukratívne pozemky v obci Vrbov. Nám priamo ľudia z obce Vrbov telefonujú a hovoria o tom, že tých 33 ha cenných pozemkov, ktoré im vypodpisovala ako ornú pôdu, dnes sceľujú a idú ju predávať. Ale ide ju predávať súkromná spoločnosť. Meter štvorcový ide v tejto obci priemerne od 33 do 37 eur za meter štvorcový. Reštituenti tak získali za 5,7 ha v okrese Levoča ocenených na 191-tisíc eur 200 ha vo Vysokých Tatrách. Lenže títo reštituenti v momente, ako mali k dispozícii túto pôdu, ju celú vložili do súkromnej spoločnosti Investičný útvar. Vstúpili tam ako spoločníci umelým spôsobom na dva mesiace a neurobili nič iné, iba tam vložili celých 200 ha cennej pôdy vo Vysokých Tatrách ako nepeňažný vklad. Pričom táto pôda môže mať dnes hodnotu až 60 mil. eur. Rozumiete, čo vám hovorím? Za 191-tisíc, čo boli nacenené pozemky, bývalé záhrady, skonfiškované v okrese Levoča, ktoré nacenili predpisom z roku 1990 na 191-tisíc, im táto žena vypodpisovala 200 ha vo Vysokých Tatrách. A keď sme to rátali, len v tom Vrbove na tom môžu zarobiť tých okolo 11 mil. eur, pretože vieme, ako sa tam pohybujú ceny stavebných pozemkov. Predstavte si, že im vypodpisovala hektáre pôdy v katastrálnom území Veľká Lomnica. Má tadiaľ ísť diaľnica. Viete, do akej pozície dostala štát? Štát vlastnil tieto pozemky cez Slovenský pozemkový fond a pri výstavbe toho diaľničného úseku ich bude musieť odkúpiť od súkromnej spoločnosti. Slovenský pozemkový fond pod vedením nominantky pani Matečnej, ku ktorej sa ona hlási, ešte by som povedala, celkom hrdo pani Šklíbová, ani Ing. Matečná sa ešte aj dnes tvária, že tento skutok sa nestal, lebo postupovali v súlade s nariadením vlády 237, ktoré pripúšťalo odklepnúť reštituentom aj pôdu v inom okrese. To je presne to, o čom hovoril pred chvíľou Igor Matovič. Tvária sa, že sa skutok nestal, lebo bol akože v súlade so zákonom. Ale nebol v súlade s charakterom, nebol v súlade s tým, čo ona deklaruje pri každom svojom vystúpení, že chce chrániť slovenskú pôdu. Bol v rozpore s týmto. A v príkrom rozpore. Ja sa teda pýtam, prečo pôda v takej bonite, prečo cenná pôda práve v okrese Kežmarok, prečo pozemky, cez ktoré pôjde diaľnica a ktorú teraz štát bude musieť odkúpiť od súkromnej spoločnosti? Prečo cenné pozemky v obci Vrbov, kde je jeden z najcennejších termálnych prameňov? To nariadenie vlády ale, o ktoré sa vy opierate dnes, že ste konali v súlade so zákonom, hovorí o tom, že reštituentom môžete dať pozemky v inom okrese, ale len ak fond preukázateľne nemá pozemky v katastrálnom území, kde vznikol reštitučný nárok. Kolegyne, kolegovia, ja viem dokázať listami vlastníctva, že v tom čase, keď bola aktuálna táto reštitúcia, Slovenský pozemkový fond vlastnil stovky hektárov pôdy v okrese Levoča. Vieme to doložiť. Vlastnil tam viac ako 350 ha, to bolo vo vlastníctve Slovenského pozemkového fondu. Je to dokázateľné. Preto tvrdím, že konali v príkrom rozpore s nariadením vlády aj so zákonom. Chcete namietať, že reštituenti nechceli vami ponúkané pozemky v okrese Levoča, lebo chceli pozemky na poľnohospodársku výboru? Toto povedali. Toto som videla napísané aj od sekčného šéfa legislatívy z ministerstva pôdohospodárstva, ktorý sa pod toto podpísal, že tí reštituenti, ktorí žiadali náhradu 5,7 ha v okrese Levoča, nechceli tú pôdu, ktorú im v okrese Levoča, tak ako kázal zákon, ponúkali. Ja tvrdím, že to je podvod, pretože títo reštituenti nemali k tej pôde absolútne žiaden vzťah. Viete prečo? Lebo v momente, keď dostali vypodpisovaných 200 ha cennej pôdy, oni s tou pôdou nič nerobili. Oni na nej nešli hospodáriť. Oni tú pôdu zobrali a ako nepeňažný vklad ju vložili do súkromnej spoločnosti Investičný útvar. Preto tvrdím, že im bolo úplne jedno, aké náhradné pozemky dostanú. Posledná zmluva, ktorú im vypodpisoval Slovenský pozemkový fond už nástupníkom pani Matečnej pánom Hačkom, bola spúšťačom pre to, aby okamžite vstúpili do súkromnej spoločnosti Investičný útvar a ako nepeňažný vklad tam vložili celých 200 ha, ktoré im Slovenský pozemkový fond hlavne pod vedením pani Matečnej prihral. To vám ako štatutárke SPF záležalo na tom, aby sa súkromná spoločnosť dopracovala k lukratívnym pozemkom. To ľudia z tejto spoločnosti mali možnosť vybrať si u vás pozemky, o ktoré mali záujem tak, aby nakoniec získali cennú pôdu vo Vysokých Tatrách v hodnote možno 60 mil. eur a možno viac. Človek, ktorý bol splnomocnený vybavovať túto konkrétnu reštitúciu, lebo to si nevybavovali tí samotní reštituenti, oni splnomocnili človeka, ktorý sa volá Ladislav Zoričák, a tento človek v minulosti podnikal v jednej firme so štatutárom, ktorý je dnes vo firme Investičný útvar. To je náhoda, že? V minulosti spolu podnikali. Tí reštituenti tam mali, si uplatňovali reštitučný nárok od roku 2004 nepretržite. Je veľmi zaujímavé, že v momente, keď splnomocnia Ing. Zoričáka, zo dňa na deň sa začnú diať veci. Zo dňa na deň im vypodpisuje pani generálna riaditeľka SPF pôdu v obrovskej bonite s prepočtami na staré ceny. Úplne odignorovala trhovú hodnotu tej pôdy. Chcete mi povedať, že toto je náhoda? Že človek, ktorého splnomocnili starí reštituenti, ktorí žiadali späť svoje záhrady, splnomocnia niekoho a zrazu len takto sa to začne diať, zrazu majú za 5,7 ha 200 ha pôdy? Chcete sa tváriť, že ten skutok sa nestal? Stal. A budú sa s tým musieť vysporiadať orgány činné v trestnom konaní. Budú sa musieť vysporiadať s tým, prečo pozemky pod diaľnicou, keď to zákon neumožňuje, a prečo pozemky v inom okrese, keď ste mali dostatok pozemkov v príslušnom okrese. Prečítam vám stanovisko iba jedného z právnikov, s ktorým som to konzultovala: "Je zrejmé, že zmluvy napriek tomu, že sa odvolávajú na právoplatné rozhodnutie, v ktorom je uvedené, ako podľa zákona postupovať, sa tohto zákona nedržali a previedli reštituentom pozemky v rozpore so zákonom. Tu treba poukázať na to, že samotné pozemky ako predmet prevodu vlastníckeho práva sú podstatnou náležitosťou týchto skúmaných zmlúv. Mimoriadne problematické teda je, či sú zmluvy takto uzatvorené platné, keďže ich predmet, teda predmet prevodu vlastníckeho práva samotný, je v rozpore so zákonom a v tomto prípade ide o niečo, čo prevádzané byť nemalo. Vzhľadom na základné ustanovenie čl. 2 ods. 2 Ústavy Slovenskej republiky štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. Je ale zrejmé, že Slovenský pozemkový fond ako štátny orgán nekonal v rozsahu a spôsobom, ktorý je ustavený zákonom. V tejto súvislosti je významné ustanovenie § 39 Občianskeho zákonníka, podľa ktorého", a to vás poprosím, aby ste si vypočuli, "neplatný je právny úkon, ktorý svojím obsahom alebo účelom odporuje zákonu alebo ho obchádza, alebo sa prieči dobrým mravom." Toto konanie ministerky, nech sa opiera o akékoľvek nariadenie vlády, bolo v príkrom rozpore s dobrými mravmi. V príkrom rozpore s tým, čo ona deklaruje, že chráni slovenskú pôdu. Tá slovenská cenná pôda sa dnes nachádza v súkromných rukách vplyvných podnikateľov z východu. Samozrejme, my toto dáme ďalej. Obrátime sa na NKÚ, obrátime sa na Generálnu prokuratúru. Z preštudovania celej veci je zrejmé ešte nasledovné, celé toto by nebolo možné, keby nedošlo ku konaniu v zhode so štátnym orgánom, teda SPF. Celé to vyzerá asi tak, že sú pozemky, o ktorých sa vie, že budú zhodnotené, výstavba, developing, stavby vo verejnom záujme, cesty, železnice. Tieto záležitosti sa plánujú dlho, a teda SPF musí mať o tom informácie, ktoré hovoria, že pozemky v jeho správe budú v budúcnosti takto zhodnotené. Nastáva situácia, kedy je potrebné tieto pozemky z SPF dostať von, vytiahnuť ich odtiaľ, previesť na inú osobu. Ako zámienka môže poslúžiť reštitučný nárok napríklad dvoch súrodencov, ako v tomto prípade, poctiví ľudia, ktorí nechceli nič iné, iba sa dostať k svojim pozemkom. Reštituent po dlhoročnom čakaní a nehýbaní s celou vecou, samozrejme, súhlasí, keď mu niekto ponúkne riešenie. Je ale porušením všetkých povinností, ktoré príslušní zamestnanci SPF vrátane štatutára majú, a ak v rámci reštitúcie umožnia previesť pozemky, o ktorých jednoducho musia vedieť, že budú zhodnotené či už štátom, výstavbou stavby vo verejnom záujme, kedy by štát nemusel platiť za tieto pozemky, ako musí, keď ich musí napríklad vykúpiť, presne ako v tomto prípade. Aby však bolo možné vysoký budúci výnos za relatívne nízke náklady dosiahnuť, je potrebná spolupráca s niekým zvnútra systému, a ja tvrdím, že ten niekto vo vnútri systému, ten niekto, ktorý tam celé roky bol vo funkcii generálnej riaditeľky Slovenského pozemkového fondu, bola pani inžinierka Matečná. Záver. Môžme sa pokúsiť spochybniť platnosť takýchto zmlúv. A ďalší záver právnika, nie mňa, právnika, "je vyvodenie trestnoprávnej zodpovednosti, pretože ide o vedomé poškodenie štátu, skryté za uspokojenie reštitučného nároku, pričom je informácia, aké pozemky s akým ich budúcim využitím sú predmetom tejto reštitúcie. Je teda známy zámer aj motív, vytiahnuť ich zo Slovenského pozemkového fondu". V momente, keď sme, keď sme vyšli von s touto informáciou, tak sa na nás obrátili ľudia priamo zo Slovenského pozemkového fondu a teraz vám napíšem, čo nám oni napísali, teda prečítam, čo nám oni napísali. Pri tých reštitúciách to ide takto. Oprávnená osoba, teda reštituent, sa nevie domôcť pozemkov päť a viac rokov. Potom prídu ľudia ako pán Sýkora, o ktorom hovoril Igor Matovič, Grécky, Máčaj alebo iný vybavovač, kúpil pohľadávku a vo viacerých prípadoch ju hneď na druhý deň postúpil ďalšiemu, s ktorým pani Matečná zázračnou rýchlosťou podpísala zmluvu o vydaní pozemkov. Pekné na tom je, že všetky pozemky, ktoré sa vydávali, sú alebo orná pôda, alebo trvalý trávnatý porast. Stavím sa, že všetko sú to dnes pozemky predané na výstavbu ako stavebné pozemky. Treba si uvedomiť, že oprávnená osoba má svoj reštitučný nárok v rozhodnutí pozemkového úradu ocenený vo finančnom vyjadrení a pri vydávaní náhradných pozemkov sa výmera zväčšuje v závislosti od druhu pozemku, ktorý fond vydáva, tak ako to bolo aj v našom prípade, niekoľkonásobne. Reštituent, rozumej developer, ktorý odkúpil pohľadávku a niekto za ním je, napríklad pán Blanár, poslanec za SMER - SD, dostane mnohonásobne väčšiu výmeru, ak mu fond vydáva ornú pôdu alebo najlepšie trvalý trávnatý porast, kedy je cena za meter štvorcový naozaj minimálna. Už tu je pri reštitučných cenách v Bratislave pozemok na výstavbu, je v priemerne 250 eur a reštitučná cena v Bratislave je uvedených 8,3 eura, zisk výmery približne 33-násobný. Toto je to, čo oni robia vo veľkom. Takéto hnusné kšefty s pozemkami. Miesto jedného metra štvorcového teda dostane obchodník 33 metrov štvorcových. A o toto presne ide. Je to obrovský pozemkový biznis, do ktorého sú zapletené od pozemkových úradov, Slovenského pozemkového fondu a v niektorých prípadoch aj obcí, ktoré určujú, na aký účel bude vydávaný pozemok slúžiť, inštitúcie, ktoré ešte dnes ovláda pani Matečná. Práve preto je veľmi ťažké pani Matečnej aj koaličným partnerom súhlasiť s jej odstúpením z pozície ministerky pôdohospodárstva. Pretože pani ministerka o všetkých službách a tým aj podvodoch vie. Pani Matečná nemá žiadnu imunitu a po jej zosadení z funkcie je ju možné i trestnoprávne stíhať. A tí ľudia na tom Slovenskom pozemkovom fonde sedia na neuveriteľných dôkazoch, ktoré postupne nám posielajú. A to je veľký prúser, priveľa vie a mohla by prehovoriť. To v žiadnom prípade koalícia nemôže pripustiť, toľko špiny, čo by vyplávalo na povrch. A tomuto hovorí pani ministerka politikárčenie? Nie, nie, to je, žiaľ, skutočná a bežná prax pani Matečnej, s akou vykonáva post či už generálnej riaditeľky, alebo ministerky pôdohospodárstva. A jej ukážka odbornosti, slušnosti, hrdosti a morálky. Smutná pravda, a ak existuje spravodlivosť, tak aj ukončenie neodborného zlodejstva pani ministerky. Keby tu bola odbornosť a slušnosť na jej strane, nemali by sme čo riešiť, lebo na odborne vykonanej práci sa dá veľmi ťažko nájsť toľko pochybení ako v práci pani Matečnej počas jej odbornej práce na SPF, ale aj na ministerstve práce. Ten zdroj zo Slovenského pozemkového fondu si dal toľko práce, že mi, že mi poslal niekoľko zmlúv s tými ľuďmi, ktorých som menovala, to znamená pán Sýkora, Grécky, Máčaj alebo iný vybavovač, ako ich, ako ich nazývajú, s ktorými pani Matečná vypodpisovala zmluvy, aby akože uspokojila reštitučné nároky, ale všetko sa to dialo v zastúpení tých reštituentov, ktorí poctivým spôsobom požiadali fond o náhradné pozemky, ale potom ix rokov, päť rokov, desať rokov sa nedialo nič, až kým ich neoslovili títo vybavovači a oni im nedali plnú moc. A tak sa stalo, že v jeden deň, napríklad 19. 6. 2003, bolo podpísaných sedem zmlúv pre postupníka pána Gréckeho, pre postupníka pána Gréckeho a v jeden deň 13. 8. 2013 štyri zmluvy pre postupníka pána Máčaja, všetko v tom istom katastrálnom území. Pýta sa vás pracovník Slovenského pozemkového fondu: "Pani ministerka, chcete povedať, že si to nepamätáte a že toto je náhoda?" To nie je náhoda. To je vypodpisovanie XY zmlúv v jeden deň len kvôli tomu, že reštituenti teda podľahli ľúbivým slovám týchto, týchto vybavovačov a spísali im plnú moc. V momente, ako sa objavili na stole pani ministerky tieto mená, ktoré jej niečo hovorili, okamžite v jeden deň vypodpisovala aj sedem zmlúv. To je zaujímavé, že museli XY rokov čakať a zrazu, keď sa do toho obujú vybavovači, tak pani ministerka nerobí nič iné, iba v jeden deň vypodpisuje toľko zmlúv. Tieto veci existujú, tieto veci sú tam, nespochybniteľné, my ich spracúvame, ide nám to pomaly, lebo, ako ste povedali, nie sme odborníci, ale všetky skončia na Generálnej prokuratúre, u orgánov činných v trestnom konaní a ja som si istá, že keď sa nájde jeden poctivý vyšetrovateľ a prokurátor, tak to bude dovedené do zdarného konca a bude naozaj vyvodená trestnoprávna zodpovednosť voči inžinierke Gabriele Matečnej. Ďakujem. (Potlesk.)